**Om møder og mødeformer**

Alle møder i peer-to-peer-forløbet har hørerelateret eller fagligt indhold, fordi vi synes, det er vigtigt, at det er et forløb, som giver nye indsigter og refleksioner blandt deltagerne. Møderne er også tiltænkt at have en nogenlunde fast struktur, så der er nogle faste rammer om de samtaler og den sammenhørighed, der skal være for møderne og gruppen.

**Mødernes længde og dele**

Møderne er delt op i en *introdel*, en *indholdsdel* og en *outrodel*. Det er gjort for, at hele gruppen kommer godt i gang, får fokus på det centrale for det pågældende møde, samt når at planlægge tid, sted og tema/indhold for det næste møde og får rundet ordentligt af.

* Introdel (ca. 15-30 minutter) - ankomst og check-in
* Indholdsdel (ca. 1 time) - det centrale på mødet, fx temaer
* Outrodel (ca. 30 minutter) - planlægning af næste m**øde og check-ud**

**Mødetyper- og materiale**

Der er særlige dagsordener kaldet mødeguides for *intromødet*, *opstartsmødet* og *afslutningsmødet*, men der er altid de tre dele til møderne. Resten af møderne er temamøder, hvor et eller flere hørerelaterede temaer er omdrejningspunktet for samtalerne.

**Hvem har ansvar for møderne?**

Bortset fra det allerførste møde, som Høreforeningen står for, så ligger ansvaret for planlægning og afholdelsen af gruppens møder på gruppens peers.

Vi har valgt at lade det ansvar gå på runde på den måde, at gruppen på hvert af sine møders *outrodel* vælger en "tovholder" frem til og på næste møde, som skal tage ansvar for at planlægge og lede det næste møde.

**Sted**

Møderne kan afholdes virtuelt eller fysisk, og om det er det ene eller andet kan variere fra gang til gang. De kan variere lidt i form og længde alt efter om det er virtuelt eller fysisk, som giver forskellige muligheder og begrænsninger.

*Fysiske steder*, som møder kan afholdes i, kan være på tilgængelige mødecentre i området hvor gruppemedlemmerne er fra, fx på Frivilligcentre eller biblioteker. Det kan også være på medlemmernes arbejdsplads, eller i gruppemedlemmernes private hjem. Se mere under fysiske møder.

*Virtuelle platforme/programmer*, som møder kan afholdes på, kan være fx Zoom eller Teams, eller alternative programmer. Dog er det vigtigt at være opmærksom på, at hvis der er skrivetolke til møder, så er det ikke sikkert at de kan bruge ethvert program. De har generelt mest erfaring med at bruge Zoom. Se mere under virtuelle møder.

**Tid**

Vi har i udgangspunkt skrevet at man afholder gruppemøder ca. månedligt. Det er for at holde gang i forløbet, men skal ikke ses som et krav. Vi håber dog ikke, at der går mere end to måneder imellem møder.

Generelt anbefales det, at møder varer ca. to timer inkl. en pause på ca. 10 minutter. Dog er det ofte bedre at holde virtuelle møder lidt kortere end fysiske møder fx ca. halvanden time. I den forbindelse, så bør man skære lidt ned på tiden til de tre dele af mødet.

**Respekt for alles behov**

Når I planlægger tid og sted for møder, er det meget vigtigt at have respekt for alle gruppemedlemmers behov. Ved tilmelding har man kunne vælge, om man var interesseret i fysiske og/eller virtuelle møder. Det har vi så vidt muligt matchet grupper efter, ligesom ud fra hensyn til, hvornår peers ønsker at mødes. Vi har prøvet at matche i grupperinger af henholdsvis hverdage sen eftermiddag- eller aften, og weekender. Men det er stadig ikke alle, der har de samme præferencer og muligheder i grupperne. Det bør I tage højde for, når I planlægger møder. Igen vil vi gerne have jer til at udvise tolerance, respekt og en vis fleksibilitet ift. at finde mulige mødetidspunkter- og steder.

**Alternative mødeformer**

Når forløbet er kommet i gang efter intro- og opstartsmøder, kan man vælge at afholde et eller flere møder med alternative mødeformer, såsom gåture, middage, cafebesøg, og kulturelle oplevelser mv., som ikke behøver at have det faglige indhold og den faste struktur som andre møder.